paragraph_text: Izvorišno područje obuhvaća najmanje 95 izvora u jugozapadnome dijelu Parka prirode Medvednica, na sjeveroistočnomu rubu zagrebačke gradske četvrti Podsused – Vrapče. Nalaze se na geološki raznolikoj podlozi: sjeverniji izvori smješteni su na kredno-trijaskoj, a južniji na miocenskoj podlozi. Morfogenetski, izvorišno područje ima obilježja fluviodenudacijskoga reljefa, s brojnim jarugama i vododerinama. U njemu se u Vrapčak ulijeva potok Ferendol. Izdašnost izvora je mala. Prema obliku staništa koje tvore, prevladavaju koritasti (reokreni) i blatni (helokreni) izvori.